АдыгэлI гъуэзэджэ ГубэщIыкI Владимир и ныбжьыр илъэс 80 ирокъу
Абы и гъащIэр зэрыщыту фIыуэ илъагъу Къэбэрдей-Балъкъэрым щыпсэу лъэпкъхэм яхуэлэжьэным триухуащ. КъБР-м и МВД-м, республикэм ЮстицэмкIэ и министерствэм жэуаплыныгъэшхуэ зыпылъ IэнатIэхэр щиIыгъыу, Урысейм и ХъумапIэ банкым и щIыналъэ къудамэм и Iэтащхьэу, абы и директорхэм я советым хэту ГубэщIыкI Владимир Iуэхум куууэ хэзыщIыкI унафэщI Iущу, къэмылэнджэжу зыкъигъэлъэгъуащ, и лэжьэгъухэмрэ ныбжьэгъухэмрэ я деж хуэфащэ пщIэ къыщихьащ.
А псор гулъытэншэ хъуакъым – КъБР-м и ЩIыхь тхылъыр, республикэм и Парламентым и ЩIыхь тхылъыр къратащ, УФ-м и МВД-мрэ Урысейм и ХъумапIэ банкымрэ я дамыгъэ куэд къыхуагъэфэщащ.
IэщIагъэлI гъуэзэджэ, унагъуэ дахэм и тхьэмадэ, адэ гумащIэ, адэшхуэ Iумахуэ, ныбжьэгъу икIи дэрэгъу пэж, цIыху гуапэ, гущIэгъулы – ахэр нэгъуэщIхэм ефIэкIыу абы къыдекIуэкI хабзэ хьэлэмэтхэм ящыщ зы- мащIэщ.
ГубэщIыкI Владимир ноби гъащIэм щыжыджэрщ. «АСКРЕДИТ»-м (КъБР) и къызэгъэпэщакIуэхэм я советым и тхьэмадэщ, Дунейпсо Адыгэ Хасэм и гъэзэщIакIуэ комитетым хэтщ. Илъэс куэд хъуауэ лъэпкъым и Iуэхур дегъэкI, къадекIуэкI хабзэфIхэр егъэбыдэ, абыхэм зрегъэужь.
ГубэщIыкI Владимир Исмэхьил и къуэм и махуэ лъапIэмкIэ дохъуэхъу. Узыншагъэ быдэ, гъащIэ кIыхь, насыпрэ зэIузэпэщыгъэрэ иIэну, и мурад псори къехъулIэну ди гуапэщ.
Дунейпсо Адыгэ Хасэ, Къэбэрдей Адыгэ Хасэ, «Адыгэ псалъэ» газет,
«Эльбрус» тхылъ тедзапIэ, «Iуащхьэмахуэ»
журнал.
